প্ৰশ্নঃ- জাতিসংঘৰ বিফলতাৰ কাৰণ সমূহ আলোচনা কৰা ।
উত্তৰঃ- প্ৰথম বিশ্বযুদ্ধৰ অন্তত বিশ্ব শান্তি প্ৰতিষ্ঠাৰ উদ্দেশ্যে ১৯২০ চনৰ ১০ জানুৱাৰী তাৰিখে জাতিসংঘ প্ৰতিষ্ঠা কৰা হৈছিল । প্ৰথম অৱস্থাত জাতিসংঘই নিজৰ লক্ষ্য আগত ৰাখি আগুৱাই যাব পাৰিছিল ।জাতিসংঘৰ প্ৰসংবিদ্যা গৃহীত হোৱালৈকে লীগৰ গঠন কাৰ্য আশা কৰা মতেই আগবাঢ়িছিল । কিন্ত্ত বাস্তৱ প্ৰয়োৰ সময়ত ক্ৰমে বাধা আহিবলৈ ধৰে । প্ৰথম অৱস্থাত কেইবাখনো ৰাজ্যৰ মাজৰ বিবাদ লীগে শান্তিপূৰ্ণ আলোচনাৰ মাজেদিয়েই সমাধান কৰিব পাৰিছিল । কিন্ত্ত নিৰস্ত্ৰীকৰণ, যুদ্ধ নিয়ন্ত্ৰন আৰু আন্তঃৰাষ্ট্ৰীয় আক্ৰমণক বাধা দিবলৈ লীগে লাহে লাহে ব্যৰ্থ হৈছিল । জাতিসংঘৰ এনে বিফলতাৰ বহুতো কাৰণ আছিল । ইয়াৰ প্ৰধান কাৰন সমূহ তলত আলোচনা কৰা হ’ল-
১) সাংবিধানিক দুৰ্বলতাঃ-  জাতিসংঘৰ গঠন প্ৰণালী অতি দুৰ্বল আছিল । জাতিসংঘৰ সিদ্ধান্তসমূহ বাস্তৱত ৰূপায়িত কৰিব পৰাকৈ কোনো ধৰণৰ ব্যৱস্থা লোৱাৰ ক্ষেত্ৰত কিছু আসোঁৱাহ থাকি গৈছিল । আনহাতে, সিদ্ধান্ত এটা গ্ৰহণ কৰাৰ বাবে বিভিন্ন নিয়মৰ মাজেৰে গৈ বাস্তৱ প্ৰয়োগৰ পৰ্যায় পাবলৈ বহূ সময় লাগিছিল । ফলত লীগে কোনো যুদ্ধ বা আক্ৰমণ ৰোধ কৰাটো অসম্ভৱ হৈ উঠিছিল । 
২) বিশ্বজনীন গ্ৰহণ্যোগ্যতাৰ অভাৱঃ-জাতিসংঘক প্ৰধানকৈ ইউৰোপীয় দেশসমূহে নিয়ন্ত্ৰণ কৰিছিল । তাৰোপৰি প্ৰথম অৱস্থাত পৰাজিত দেশসমূহ জাতিসংঘৰ সদ্স্য হ’ব পৰা নাছিল । আনকি, সকলো বিজয়ী দেশেও ইয়াত যোগদান কৰা নাছিল । মাৰ্কিন যুক্তৰাষ্ট্ৰই জাতিসংঘৰ সদস্য পদৰ পৰা অব্যাহতি লৈছিল । প্ৰথম অৱস্থাত ৰাছিয়া আৰু জাৰ্মানীৰ দৰে দেশক ইয়াত যোগ্দান কৰিবলৈ দিয়া হোৱা নাছিল । ১৯২৬ চনত লকাৰ্ণো চুক্তি অনুসৰি জাৰ্মানীয়ে জাতিসংঘৰ সদস্যপদ লাভ কৰিছিল । আনহাতে, ১৯৩৩ চনত জাপানে আৰু ১৯৩৭ চনত ইটালীয়ে জাতিসংঘ ত্যাগ কৰিছিল । ৰাছিয়াই বহু দেৰিকৈ ইয়াত যোগদান কৰিছিল যদিও পাছলৈ ইয়াৰপৰা বহিস্কৃত হৈছিল । সেয়েহে জাতিসংঘত বিশ্বজনীনতাৰ অভাৱ পৰিলক্ষিত হৈছিল । যিয়ে ইয়াৰ বিফলতা মাতি আনিছিল । 
৩) আমেৰিকাৰ অসহযোগঃ- আমেৰিকাৰ ৰাষ্ট্ৰপতি উইলচনে জাতিসংঘ গঠণৰ প্ৰস্থাৱ দিছিল । তেওঁৰ চেষ্টাতে জাতিসংঘই বাস্থৱ ৰূপ পাইছিল । কিন্ত্ত পিছলৈ আমেৰিকা ক্ৰমে জাতিসংঘৰ পৰা আঁতৰি গৈছিল যিয়ে সংঘৰ পতন মাতি আনিছিল । 
৪)ভাৰ্ছাইৰ সন্ধিঃ- জাতিসংঘক ভাৰ্ছাইৰ সন্ধিৰ লগত একাকাৰ কৰা কাৰ্য জাৰ্মানীৰ দৰে দেশে মিনি লব পৰা নাছিল । ফলত জাৰ্মানীৰ লোকসকল বিদ্ৰোহী ভাবাপন্ন হোৱাৰ লগতে হিটলাৰৰ নেতৃত্বত জাৰ্মানীত একানায়কত্ব্বাদৰ উত্থান হৈছিল । জাৰ্মানসকল হিটলাৰৰ নেতৃত্বত লাহে লাহে শক্তিশালী হৈ দ্বিত্বীয় বিশ্বযুদ্ধৰ সূচনা কৰিছিল । 
৫) যুদ্ধ সম্পৰ্কত আসোঁৱাহঃ- জাতিসংঘৰ প্ৰসংবিদ্যাত যুদ্ধ সম্পূৰ্ণৰূপে নিষিদ্ধ কৰা হোৱা নাছিল । সশস্ত্ৰ বিদ্ৰোহ আৰু গৃহযুদ্ধক জাতস্ংঘৰ কৰ্তৃত্বৰ সীমাৰ বাহিৰত ৰখা হৈছিল । ৰাজ্যৰ আভ্যন্তৰীণ বিবাদৰ ক্ষেত্ৰত জাতিসংঘই হস্তক্ষেপ কৰা নাছিল । এনেবোৰ নীতিৰ কাৰণে জাতিসংঘই আভ্যন্তৰীণ বিদ্ৰোহ তথা আঞ্চলিক যুদ্ধ ৰোধ কৰিব পৰা নাছিল । 
৬) অৰ্থনৈতিক সংকঃ- জাতিসংঘৰ অৰ্থনৈতিক স্থিতি সবল নাছিল । আৰ্থিক দুৰ্বলতাৰ কাৰণে জাতিসংঘই ইয়াৰ কাৰ্যসূচীসমূহৰ সফল ৰূপায়নত নানা সমস্যাৰ সন্মুখীন হৈছিল । ১৯৩০ চনৰ অৰ্থনৈতিক সংকোচনৰ ফলত জাতিসংঘৰ প্ৰতি বিভিন্ন দেশৰ বিৰোধিতা বাঢ়ি গৈছিল । এনেবোৰ কাৰণত জাতিসংঘ লাহে লাহে মৃত্যুমূখলৈ গতি কৰিছিল । 
৭) একনায়কত্ববাদৰ জন্মঃ- জাতিসংঘৰ প্ৰধান লক্ষ্য আছিল আন্তঃৰাষ্ট্ৰীয় সহযোগিতা বৃদ্ধি, আন্তঃৰাষ্ট্ৰীয় শান্তি প্ৰতিষ্ঠা তথা প্ৰত্যেক দেশৰ স্বাধীনতা আৰু গণতন্ত্ৰৰ প্ৰতি শ্ৰদ্ধা জনোৱা, কিন্ত্ত বাস্তৱ ক্ষেত্ৰত ইয়াৰ প্ৰতিফলন দেখিবলৈ পোৱা নগৈছিল । প্ৰথম বিশ্বযুদ্ধৰ অন্তত যি সমূহ চুক্তি কৰা হৈছিল সেই চুক্তি সমূহ প্ৰকৃততে সন্ধিৰ সলনি হুকুমনামাৰ দৰেহে আছিল । কাৰণ বিজয়ী দেশসমূহে পৰাজিত দেশসমূহৰ লগত আলোচনা নকৰাকৈ এই চুক্তি সমূহ প্ৰস্ত্তত কৰিছিল । এনে চুক্তিৰ চৰ্ত সমূহ  পৰাজিত দেশৰ কাৰণে অত্যন্ত কঠোৰ আছিল । সেয়েহে এনে অমানৱীয় চুক্তিৰ বিৰুদ্ধে পাছলৈ এই দেশসমূহ  বিদ্ৰোহী হৈ উঠিছিল যিয়ে জাতিসংঘৰ পতন মাতি আনিছিল । 
৮) উগ্ৰ জাতীয়তাবাদৰ বিকাশঃ- উগ্ৰ জাতীয়তাবাদৰ বিকাশ জাতিসংঘৰ পতনৰ আন এক উল্লেখযোগ্য কাৰণ । প্ৰথম বিশ্বযুদ্ধৰ অন্তত সকলোবোৰ দেশতে উগ্ৰ জাতীয়তাবাদৰ বিকাশ হৈছিল । প্ৰতিখন দেশেই পুনৰ নিজৰ শ্ৰেষ্ঠত্ব আৰু সাৰ্বভৌমত্ব ৰক্ষাৰ প্ৰতি সজাগ হৈ উঠিছিল । ইয়াৰ বিপৰীতে অন্য ৰাষ্ট্ৰৰ সাৰ্বভৌমত্বৰ নিৰাপত্তাৰ ক্ষেত্ৰত উৎসুক নাছিল । সেয়েহে জাতিসংঘই জাৰি কৰা বাধা-নিষেধ বহুতো দেশে মানি লবল অস্বীকাৰ কৰিছিল । এনেদৰে জাতীয়তাবাদ আৰু সাৰ্বভৌমত্বক ঠেক গণ্ডীৰ কাজত সুমাই পেলোৱাৰ কাৰণে জাতিসংঘৰ প্ৰতি প্ৰত্যাহ্বান আহি পৰিছিল । 
৯) সাংগঠনিক আসোঁৱাহঃ-জাতিসংঘৰ গঠনৰ ক্ষেত্ৰত সাংগঠনিক দিশত বিভিন্ন আসোঁৱাহ দেখা গৈছিল । ইয়াৰ সিদ্ধান্তসমূহ বলৱৎ কৰিবৰ বাবে কোনো আন্তঃৰাষ্ট্ৰীয় শক্তি নাছিল । গতিকে জাতিসংঘৰ সিদ্ধান্তসমূহ বলৱৎ কৰিবৰ বাবে  বিভিন্ন ৰাষ্ট্ৰক জাতিসংঘই অনুৰোধহে কৰিব পাৰিছিল , আদেশ দিব পৰা নাছিল । ফলত বহু ক্ষেত্ৰত বহু ৰাষ্ট্ৰই এই অনুসূচী প্ৰত্যাখ্যান কৰিছিল । 
১০) অপৰিপক্ক অৱস্থাঃ- জাতিসংঘৰ জন্ম অপৰিপক্ক অৱস্থাত হৈছিল ।  কাৰণ প্ৰথম বিশ্বযুদ্ধৰ পাছত বিৰাজ কৰা অশান্তি, উত্তেজনা, যুদ্ধৰ বিভীষিকা আদিৰ ফলত মানুহৰ মনবোৰ তথা বিশ্বৰ পৰিৱেশ বিশ্বশান্তি প্ৰতিষ্ঠাৰ বাবে তৎকআলীনভাবে সাজু নাছিল । সেয়েহে পেৰিচ শান্তই চুক্তিৰ সময়ত শক্তিশালী দেশসমূহেও জাতিসংঘৰ প্ৰতিষ্ঠাৰ প্ৰস্তাৱত সন্মত হোৱা নাছিল । বিশ্ব শান্তিৰ এই প্ৰস্তাৱত ৰাষ্ট্ৰপতি উইলচনে বহু চেষ্টা কৰিহে জাতিসংঘৰ প্ৰতিষ্ঠাৰ বাবে সকলোকে সন্মত কৰিছিল ।
